送盧十四弟侍御護韋尚書靈櫬歸上都二十韻
作者：杜甫
朝代：唐

paragraphs: 素幕渡江遠，朱幡登陸微。
悲鳴駟馬顧，失涕萬人揮。
參佐哭辭畢，門闌誰送歸。
從公伏事久，之子俊才稀。
長路更執紼，此心猶倒衣。
感恩義不小，懷舊禮無違。
墓待龍驤詔，臺迎獬豸威。
深衷見士則，雅論在兵機。
戎狄乘妖氣，塵沙落禁闈。
往年朝謁斷，他日埽除非。
但促銅壺箭，休添玉帳旂。
動詢黃閣老，肯慮白登圍。
萬姓瘡痍合，羣凶嗜慾肥。
刺規多諫諍，端拱自光輝。
儉約前王體，風流後代希。
對敭期特達，衰朽再芳菲。
空裏愁書字，山中疾采薇。
撥杯要忽罷，抱被宿何依。
眼冷看征蓋，兒扶立釣磯。
清霜洞庭葉，故就別時飛。